Efter weekenden bliver det koldere, og måske får Nordjylland vinterens første sne.

Kong Vinter har raslet med sablen et par gange i løbet af de seneste uger, men det er endnu ikke blevet til andet end nattefrost og et par forkølede slud- og haglbyger hist og her. Nu ser det dog ud til, at vinterkulden igen gør et forsøg på at erobre Danmark, når vinden efter weekenden drejer mod nord og betydeligt koldere luft strømmer ned over landet. Derfor bliver der i stor stil landet over brug for hue, handsker og den varme vinterfrakke. Ikke mindst i morgentimerne, hvor temperaturerne flere steder i landet kan nå ned under fem graders frost. Kommer efter regn og blæst i weekenden Kulden strømmer ned over landet bagpå et lavtryk, som i weekenden passerer lige nord om Danmark med regn og blæst. Sammen med et højtryk over Vesteuropa vil det sende vinden om i nord, hvorfra kold og tør luft blæser ned over landet. Prognoserne viser, at dagtemperaturerne tirsdag og onsdag i næste uge vil ligge mellem blot frysepunktet og fem grader i dagtimerne, mens der kan forventes udbredt og relativ streng frost i natte- og morgentimerne. Måske vinterens første snebyger nogle steder Når kulden slår ned over landet, kan der dannes byger over både Nordsøen, Kattegat, Skagerrak og Østersøen. Disse byger kan især mandag og tirsdag være med slud eller tøsne, men det er endnu for tidligt at sige, hvor og hvor megen sne, der eventuelt måtte falde. Efter onsdag kommer kulden under pres af mildere luft vestfra. Det er usikkert, om kulden holder stand eller om det atter bliver mildere.